CELEX: 32016R0791
Language: da
Date: 2016-05-11 00:00:00
Title: Europa-Parlamentets og Rådets forordning (EU) 2016/791 af 11. maj 2016 om ændring af forordning (EU) nr. 1308/2013 og (EU) nr. 1306/2013 for så vidt angår støtteordningen for uddeling af frugt og grøntsager, bananer og mælk i uddannelsesinstitutioner

24.5.2016   
               
               
                  DA
               
               
                  Den Europæiske Unions Tidende
               
               
                  L 135/1
               
            EUROPA-PARLAMENTETS OG RÅDETS FORORDNING (EU) 2016/791
      af 11. maj 2016
      om ændring af forordning (EU) nr. 1308/2013 og (EU) nr. 1306/2013 for så vidt angår støtteordningen for uddeling af frugt og grøntsager, bananer og mælk i uddannelsesinstitutioner
      EUROPA-PARLAMENTET OG RÅDET FOR DEN EUROPÆISKE UNION HAR —
      under henvisning til traktaten om Den Europæiske Unions funktionsmåde, særlig artikel 42 og artikel 43, stk. 2,
      under henvisning til forslag fra Europa-Kommissionen,
      efter fremsendelse af udkast til lovgivningsmæssig retsakt til de nationale parlamenter,
      under henvisning til udtalelse fra Det Europæiske Økonomiske og Sociale Udvalg (1),
      under henvisning til udtalelse fra Regionsudvalget (2),
      efter den almindelige lovgivningsprocedure (3), og
      ud fra følgende betragtninger:
      
                  (1)
               
               
                  Del II, afsnit I, kapitel II, afdeling 1, i Europa-Parlamentets og Rådets forordning (EU) nr. 1308/2013 (4) indeholder bestemmelser om en skoleordning for frugt og grøntsager og en skolemælksordning.
               
            
                  (2)
               
               
                  Ud fra erfaringerne med anvendelsen af de nuværende skoleordninger samt konklusionerne i de eksterne evalueringer og den efterfølgende analyse af forskellige politikløsninger og af de sociale vanskeligheder, som medlemsstaterne står over for, tyder det på, at fortsættelse og styrkelse af de to skoleordninger er yderst vigtigt. Unionens støtte til finansiering af uddeling af udvalgte landbrugsprodukter til børn i uddannelsesinstitutioner bør gøre mere for at fremme sunde kostvaner og forbrug af lokale produkter i lyset af den nuværende situation, hvor forbruget af frisk frugt og friske grøntsager og mælkeprodukter er faldende, især blandt børn, og hvor der er øget forekomst af fedme blandt børn som følge af forbrugsvaner indrettet efter stærkt forarbejdede fødevarer, som derudover ofte har et højt indhold af tilsat sukker, salt, fedt eller tilsætningsstoffer.
               
            
                  (3)
               
               
                  Analysen af forskellige politikløsninger indikerer, at en samlet tilgang inden for en fælles lovgivningsmæssig og finansiel ramme er den mest relevante og effektive måde at opfylde de specifikke mål, som den fælles landbrugspolitik tilstræber at realisere gennem skoleordningerne. Igennem en sådan tilgang vil medlemsstaterne kunne maksimere virkningen af uddelingen inden for et fast budget og opnå en mere effektiv forvaltning. Visse elementer, såsom de respektive budgetbevillinger, bør dog fortsat holdes adskilt for at tage hensyn til forskellene mellem frugt og grøntsager, herunder bananer, og mælk og mejeriprodukter, dvs. »skolefrugt og -grøntsager« og »skolemælk« som defineret i denne forordning, og deres forsyningskæder. Det bør på baggrund af erfaringerne med de nuværende ordninger fortsat være frivilligt for medlemsstaterne at deltage i skoleordningen. Det bør for de deltagende medlemsstater og regioner i betragtning af de forskellige forbrugsmønstre i medlemsstaterne i forbindelse med deres strategi være muligt at vælge hvilke af de produkter, der er støtteberettigede til uddeling til børn i uddannelsesinstitutioner, de ønsker at uddele. Medlemsstaterne kan også overveje at indføre målrettede foranstaltninger for at imødegå det faldende mælkeforbrug i målgruppen.
               
            
                  (4)
               
               
                  Der er konstateret en tendens til, at forbruget af især frisk frugt og friske grøntsager og konsummælk er faldende. Det er derfor relevant, at der gennem skoleordningen fokuseres på uddeling af disse produkter som en prioritet. Dette vil også være med til at mindske skolers organisationsmæssige byrde og til at forøge virkningen af uddelingen inden for et begrænset budget og være i overensstemmelse med den nuværende praksis, eftersom det oftest er disse produkter, der bliver uddelt. For at følge kostanbefalingerne vedrørende calciumoptagelse og for at fremme forbruget af bestemte produkter eller for at opfylde særlige ernæringsmæssige behov hos børn på deres område og i betragtning af forøgelsen af problemer med intolerans over for lactose i mælk bør medlemsstaterne, forudsat at de allerede uddeler konsummælk eller laktosefrie udgaver heraf, imidlertid have mulighed for at uddele andre mejeriprodukter uden tilsatte smagsstoffer, tilsat frugt, tilsatte nødder eller tilsat kakao såsom yoghurt og ost, der har gavnlige virkninger for børns sundhed. Medlemsstaterne bør også have mulighed for at uddele forarbejdede frugt- og grøntsagsprodukter, forudsat at de allerede uddeler frisk frugt og friske grøntsager. Desuden bør der stræbes efter at sikre uddeling af lokale og regionale produkter. I tilfælde, hvor medlemsstater finder det nødvendigt for at opfylde målene med skoleordningen og de mål, der er fastsat i deres strategier, bør de have mulighed for at supplere uddelingen af de ovennævnte produkter med visse andre mejeriprodukter og mælkebaserede drikkevarer. Alle disse produkter bør være fuldt EU-støtteberettigede. For så vidt angår ikkelandbrugsprodukter er det kun mælkebestanddelen, der bør være støtteberettiget. For at tage hensyn til den videnskabelige udvikling og for at sikre at produkter, der uddeles, opfylder skoleordningens formål bør Kommissionen tillægges beføjelse til at vedtage retsakter i overensstemmelse med artikel 290 i traktaten om Den Europæiske Unions funktionsmåde (TFEU) med henblik på at supplere den liste over udelukkede smagsforstærkere, der er opstillet i denne forordning, og på at definere maksimumniveauerne for tilsat sukker, tilsat salt og tilsat fedt i forarbejdede produkter.
               
            
                  (5)
               
               
                  Det er nødvendigt med pædagogiske ledsageforanstaltninger, der kan supplere uddelingen, så skoleordningen kan nå de kort- og langsigtede mål om at øge forbruget af udvalgte landbrugsprodukter og skabe sundere kost. I betragtning af hvor vigtige disse foranstaltninger er, bør de supplere uddelingen af skolefrugt og -grøntsager og skolemælk. Som pædagogiske ledsageforanstaltninger udgør de et afgørende redskab til at øge børns kendskab til landbruget og de mange forskellige EU-landbrugsprodukter, især dem, der produceres i deres region, ved hjælp af f.eks. ernæringseksperter og landbrugere. Medlemsstaterne bør for at nå skoleordningens mål i deres foranstaltninger kunne medtage et større udvalg af landbrugsprodukter samt andre lokale, regionale eller nationale specialiteter, såsom honning, spiseoliven og olivenolie.
               
            
                  (6)
               
               
                  For at anspore til sunde kostvaner bør medlemsstaterne sikre passende inddragelse af deres nationale myndigheder med ansvar for sundhed og ernæring i forbindelse med opstillingen af en liste over de produkter, der skal uddeles, eller disse myndigheders relevante godkendelse af denne liste i overensstemmelse med nationale procedurer.
               
            
                  (7)
               
               
                  Kommissionen bør for at sikre, at EU-midler anvendes effektivt og målrettet, og for at lette gennemførelsen af skoleordningen delegeres beføjelse til at vedtage retsakter i overensstemmelse med artikel 290 i TFEU for så vidt angår fastlæggelse af omkostninger og foranstaltninger, der er berettigede til EU-støtte.
               
            
                  (8)
               
               
                  EU-støtten bør tildeles særskilt for skolefrugt og -grøntsager og skolemælk i overensstemmelse med den frivillige tilgang til uddeling. Denne støtte bør tildeles den enkelte medlemsstat under hensyntagen til antallet af seks- til tiårige børn i den pågældende medlemsstat og udviklingsniveauet i regionerne i den pågældende medlemsstat, således at det sikres, at højere støtte tildeles mindre udviklede regioner, de mindre øer i Det Ægæiske Hav og regionerne i den yderste periferi i betragtning af deres begrænsede diversificering af landbruget og det forhold, at det i de pågældende regioner ofte er umuligt at finde visse produkter, hvilket medfører højere transport- og lageromkostninger. For at medlemsstaterne kan opretholde omfanget af deres nuværende skolemælksordninger og for at opfordre andre medlemsstater til at påtage sig at uddele mælk, er det desuden hensigtsmæssigt at kombinere disse kriterier med den hidtidige anvendelse af EU-støtte til uddeling af mælk og mejeriprodukter til børn, med undtagelse af Kroatien, for hvilket et bestemt beløb skal fastsættes.
               
            
                  (9)
               
               
                  Medlemsstater, der ønsker at deltage i uddeling af støtteberettigede produkter, bør af hensyn til forsvarlig forvaltning og budgetstyring hvert år indgive ansøgninger om EU-støtte.
               
            
                  (10)
               
               
                  En national eller regional strategi bør være en betingelse for en medlemsstats deltagelse i skoleordningen. Enhver medlemsstat, der ønsker at deltage, bør forelægge en strategi i form af et dokument, der omfatter en periode på seks år, og som fastsætter dets prioriteter. Medlemsstaterne bør kunne ajourføre deres strategier regelmæssigt, særlig på baggrund af evalueringer og revurderinger af prioriteter eller mål og af, hvor vellykkede deres ordninger er. Strategier kan endvidere indeholde specifikke elementer vedrørende gennemførelsen af skoleordningen, som vil sætte medlemsstaterne i stand til at opnå effektivitetsgevinster i blandt andet forvaltningen af støtteansøgninger.
               
            
                  (11)
               
               
                  For at øge kendskabet til skoleordningen og synligheden af EU-støtten bør Kommissionen delegeres beføjelse til at vedtage retsakter i overensstemmelse med artikel 290 i TFEU om medlemsstaternes forpligtelse til klart at oplyse om EU-støtten til gennemførelse af ordningen, herunder for så vidt angår oplysningsinstrumenter og, hvis det er relevant, en fælles identifikator eller grafiske elementer.
               
            
                  (12)
               
               
                  For at sikre skoleordningens synlighed bør medlemsstaterne i deres strategi forklare, hvordan de vil sikre deres ordningers merværdi, særlig i tilfælde, hvor produkter, der er støttet af EU-ordningen, konsumeres samtidig med andre måltider til børn i uddannelsesinstitutioner. For at sikre effektiv opfyldelse af EU-ordningens pædagogiske formål bør Kommissionen delegeres beføjelse til at vedtage retsakter i overensstemmelse med artikel 290 i TFEU for så vidt angår regler for uddeling af produkter, der finansieres inden for EU-ordningen, i forbindelse med servering af andre måltider i uddannelsesinstitutioner og tilberedelse heraf.
               
            
                  (13)
               
               
                  Med henblik på at undersøge, om skoleordningen i medlemsstaterne er effektive, bør der ydes finansiering af Unionen til initiativer til overvågning og evaluering af de resultater, der opnås, med særlig opmærksomhed på forbrugsændringer på mellemlang sigt.
               
            
                  (14)
               
               
                  Medfinansieringsprincippet for uddeling af skolefrugt og -grøntsager bør afskaffes.
               
            
                  (15)
               
               
                  Denne forordning bør ikke berøre den regionale eller lokale kompetencefordeling i medlemsstaterne.
               
            
                  (16)
               
               
                  Forordning (EU) nr. 1308/2013 og Europa-Parlamentets og Rådets forordning (EU) nr. 1306/2013 (5) bør derfor ændres i overensstemmelse hermed. For at tage hensyn til hvornår skoleåret begynder, bør de nye regler anvendes fra den 1. august 2017 —
               
            VEDTAGET DENNE FORORDNING:
      Artikel 1
      Ændringer af forordning (EU) nr. 1308/2013
      I forordning (EU) nr. 1308/2013 foretages følgende ændringer:
      
                  1)
               
               
                  Del II, afsnit I, kapitel II, afdeling 1, affattes således:
                  
                     »Afdeling 1
                  
                  
                     
                        Støtte til uddeling af frugt og grøntsager og af mælk og mejeriprodukter i uddannelsesinstitutioner
                     
                  
                  Artikel 22
                  Målgruppe
                  Støtteordningen til forbedring af distributionen af landbrugsprodukter og børns kostvaner henvender sig til børn, der er indskrevet i børnehaver, førskoleinstitutioner eller uddannelsesinstitutioner på primær- eller sekundærtrinnet, som forvaltes eller er godkendt af de kompetente myndigheder i medlemsstaterne.
                  Artikel 23
                  Støtte til uddeling af skolefrugt og -grøntsager og af skolemælk, pædagogiske ledsageforanstaltninger og relaterede omkostninger
                  1.   EU-støtte ydes for børn i de uddannelsesinstitutioner, der er omhandlet i artikel 22, til:
                  
                              a)
                           
                           
                              uddeling af de støtteberettigede produkter, der er omhandlet i denne artikels stk. 3, 4 og 5
                           
                        
                              b)
                           
                           
                              pædagogiske ledsageforanstaltninger, og
                           
                        
                              c)
                           
                           
                              dækning af visse dermed forbundne omkostninger til udstyr, oplysning, overvågning og evaluering samt, i det omfang disse omkostninger ikke er omfattet af dette afsnits litra a), logistik og uddeling.
                           
                        Rådet sætter i overensstemmelse med artikel 43, stk. 3, i TFEU grænser for den del af EU-støtten, som dækker de i dette stykkes første afsnit, litra b) og c), omhandlede foranstaltninger og omkostninger.
                  2.   I denne afdeling forstås ved:
                  a)   »skolefrugt og -grøntsager«: de produkter, der er omhandlet i stk. 3, litra a), og stk. 4, litra a)
                  b)   »skolemælk«: de produkter, der er omhandlet i stk. 3, litra b), og stk. 4, litra b), samt de produkter, der er omhandlet i bilag V.
                  3.   Medlemsstater, der ønsker at deltage i den i henhold til stk. 1 fastsatte støtteordning (»skoleordningen«), og som anmoder om den dertil hørende EU-støtte, prioriterer under hensyntagen til nationale forhold uddeling af produkter fra en eller begge af de følgende grupper:
                  
                              a)
                           
                           
                              frugt og grøntsager samt friske produkter i banansektoren
                           
                        
                              b)
                           
                           
                              konsummælk og laktosefrie udgaver heraf.
                           
                        4.   Uanset stk. 3 kan medlemsstaterne for at fremme forbruget af bestemte produkter og/eller for at opfylde særlige ernæringsmæssige behov hos børn på deres område give mulighed for uddeling af produkter fra en eller begge af de følgende grupper:
                  
                              a)
                           
                           
                              forarbejdede frugt- og grøntsagsprodukter ud over de produkter, der er omhandlet i stk. 3, litra a)
                           
                        
                              b)
                           
                           
                              ost, ostemasse, yoghurt og andre fermenterede eller syrnede mejeriprodukter uden tilsatte smagsstoffer, tilsat frugt, tilsatte nødder eller tilsat kakao ud over de produkter, der er omhandlet i stk. 3, litra b).
                           
                        5.   I tilfælde, hvor medlemsstater finder det nødvendigt for at opfylde målene med skoleordningen og de mål, der er fastsat i strategierne omhandlet i stk. 8, kan de supplere uddelingen af de produkter, der er omhandlet i stk. 3 og 4, med produkter, der er opført i bilag V.
                  I sådanne tilfælde udbetales EU-støtte kun for mælkebestanddelen af det uddelte produkt. Den pågældende mælkebestanddel må ikke være lavere end 90 vægtprocent for produkter i kategori I i bilag V og 75 vægtprocent for produkter i kategori II i bilag V.
                  Niveauet for EU-støtte for mælkebestanddelen fastsættes af Rådet i overensstemmelse med artikel 43, stk. 3, i TEUF.
                  6.   Produkter, der uddeles i skoleordningen, må ikke indeholde noget af følgende:
                  
                              a)
                           
                           
                              tilsat sukker
                           
                        
                              b)
                           
                           
                              tilsat salt
                           
                        
                              c)
                           
                           
                              tilsat fedt
                           
                        
                              d)
                           
                           
                              tilsatte sødemidler
                           
                        
                              e)
                           
                           
                              tilsatte kunstige smagsforstærkere E 620-650 som defineret i Europa-Parlamentets og Rådets forordning (EF) nr. 1333/2008 (*).
                           
                        Enhver medlemsstat kan uanset dette stykkes første afsnit og efter indhentelse af den relevante godkendelse fra sine nationale myndigheder med ansvar for sundhed og ernæring efter nationale procedurer beslutte, at støtteberettigede produkter, der er omhandlet i stk. 4 og 5, må indeholde begrænsede mængder af tilsat sukker, salt og/eller fedt.
                  7.   Ud over de produkter, der er omhandlet i stk. 3, 4 og 5 i denne artikel kan medlemsstaterne give mulighed for, at pædagogiske ledsageforanstaltninger omfatter andre landbrugsprodukter, navnlig dem, der er anført i artikel 1, stk. 2, litra g) og v).
                  8.   Som betingelse for en medlemsstats deltagelse i skoleordningen fastlægger den, inden den deltager i ordningen, og efterfølgende hvert sjette år på nationalt eller regionalt plan en strategi for gennemførelse af ordningen. Strategien kan ændres af den myndighed, der er ansvarlig for dens fastlæggelse på nationalt eller regionalt plan, navnlig på baggrund af overvågning og evaluering og af de opnåede resultater. Strategien fastlægger som minimum, hvilke behov der skal opfyldes, og opstiller dem efter prioritet, målgruppe, de resultater, der forventes opnået, og i givet fald de kvantificerede mål, der skal nås, i forhold til udgangssituationen, og hvilke instrumenter og foranstaltninger der er bedst egnede til at nå disse mål.
                  Strategien kan indeholde specifikke elementer vedrørende gennemførelse af skoleordningen, herunder elementer, der har til formål at forenkle forvaltningen heraf.
                  9.   Medlemsstaterne opstiller i deres strategier en liste over alle de produkter, der skal uddeles som led i skoleordningen, enten gennem regelmæssig uddeling eller gennem pædagogiske ledsageforanstaltninger. Med forbehold af stk. 6 sikrer medlemsstaterne også passende inddragelse af deres nationale myndigheder med ansvar for sundhed og ernæring i forbindelse med opstillingen af denne liste eller disse myndigheders relevante godkendelse af denne liste efter nationale procedurer.
                  10.   Desuden træffer medlemsstaterne for at gøre skoleordningen mere effektiv pædagogiske ledsageforanstaltninger, der blandt andet kan omfatte foranstaltninger og aktiviteter, hvis formål er at øge børns kendskab til landbruget gennem aktiviteter, f.eks. besøg på gårde, og uddeling af et større udvalg af landbrugsprodukter, jf. stk. 7. Disse foranstaltninger kan også indrettes med henblik på at oplyse børn om relaterede emner, såsom sunde kostvaner, lokale fødevarekæder, økologisk landbrug, bæredygtig produktion og bekæmpelse af madspild.
                  11.   Medlemsstaterne udvælger de produkter, der skal indgå i uddelingen eller i de pædagogiske ledsageforanstaltninger, på grundlag af objektive kriterier, der skal omfatte et eller flere af følgende kriterier: sundheds- og miljøhensyn, årstid, sort og tilgængeligheden af lokale eller regionale produkter, idet de så vidt praktisk muligt prioriterer produkter, der har oprindelse i Unionen. Medlemsstaterne kan tilskynde til navnlig lokale eller regionale indkøb, økologiske produkter, korte forsyningskæder eller miljøfordele og, hvis det er relevant, produkter, der er anerkendt i henhold til de ved forordning (EU) nr. 1151/2012 oprettede kvalitetsordninger.
                  Medlemsstaterne kan i deres strategi overveje at prioritere bæredygtigheds- og fairtradehensyn.
                  Artikel 23a
                  Finansieringsbestemmelser
                  1.   Med forbehold af denne artikels stk. 4 må den støtte, der inden for skoleordningen tildeles til uddeling af produkter, pædagogiske ledsageforanstaltninger og dermed forbundne omkostninger som omhandlet i artikel 23, stk. 1, ikke overstige 250 mio. EUR pr. skoleår.
                  Inden for denne overordnede grænse må støtten ikke overstige:
                  
                              a)
                           
                           
                              til skolefrugt og -grøntsager: 150 mio. EUR pr. skoleår
                           
                        
                              b)
                           
                           
                              til skolemælk: 100 mio. EUR pr. skoleår.
                           
                        2.   Den i stk. 1 omhandlede støtte tildeles den enkelte medlemsstat under hensyntagen til følgende:
                  
                              a)
                           
                           
                              antallet af seks- til tiårige børn i den berørte medlemsstat
                           
                        
                              b)
                           
                           
                              udviklingsniveauet i regionerne i den berørte medlemsstat, således at det sikres, at højere støtte tildeles mindre udviklede regioner og de mindre øer i Det Ægæiske Hav som defineret i artikel 1, stk. 2, i forordning (EU) nr. 229/2013, og
                           
                        
                              c)
                           
                           
                              for så vidt angår skolemælk, ud over de i litra a) og b) nævnte kriterier, den hidtidige anvendelse af EU-støtte til uddeling af mælk og mejeriprodukter til børn.
                           
                        Tildelingerne til de berørte medlemsstater skal sikre, at højere støtte tildeles regionerne i den yderste periferi, jf. artikel 349 i TEUF, for at tage hensyn til disse regioners særlige situation med hensyn til indkøb af produkter og for at fremme indkøb mellem regioner i den yderste periferi, der er i geografisk nærhed af hinanden.
                  De tildelinger til skolemælk, der følger af anvendelsen af de i dette stykke fastlagte kriterier, skal sikre, at alle medlemsstater har ret til at modtage mindst et minimumsbeløb EU-støtte pr. barn i den aldersgruppe, der er nævnt i første afsnit, litra a). Dette beløb må ikke være lavere end den gennemsnitlige anvendelse af EU-støtte pr. barn i alle medlemsstaterne i den skolemælksordning, der var gældende før den 1. august 2017.
                  Foranstaltninger vedrørende fastsættelse af de vejledende og de endelige tildelinger og vedrørende omfordeling af EU-støtte til skolefrugt og -grøntsager og til skolemælk træffes af Rådet i overensstemmelse med artikel 43, stk. 3, i TFEU.
                  3.   Medlemsstater, der ønsker at deltage i skoleordningen, skal hvert år indgive deres ansøgning om EU-støtte med angivelse af det beløb, der ansøges om til skolefrugt og -grøntsager, og det beløb, der ansøges om til skolemælk, som de ønsker at uddele.
                  4.   Uden at overskride den i stk. 1 fastlagte overordnede grænse på 250 mio. EUR kan en medlemsstat én gang hvert skoleår overføre op til 20 % af en af sine vejledende tildelinger.
                  Denne procentdel kan forhøjes til 25 % for medlemsstater med regioner i den yderste periferi, jf. artikel 349 i TEUF, og i andre behørigt begrundede tilfælde, såsom når en medlemsstat er nødt til at tage højde for en bestemt markedssituation i den sektor, der er omfattet af skoleordningen, sine særlige betænkeligheder ved et lavt forbrug af en af grupperne af produkter eller andre samfundsmæssige forandringer.
                  Overførsler kan ske enten:
                  
                              a)
                           
                           
                              mellem medlemsstatens vejledende tildelinger inden fastsættelsen af de endelige tildelinger for det følgende skoleår, eller
                           
                        
                              b)
                           
                           
                              mellem medlemsstatens endelige tildelinger efter begyndelsen af skoleåret, når sådanne tildelinger er fastsat for den pågældende medlemsstat.
                           
                        De i tredje afsnit, litra a), omhandlede overførsler kan ikke foretages fra den vejledende tildeling for den gruppe produkter, for hvilken den berørte medlemsstat anmoder om et beløb, der overstiger dens vejledende tildeling. Medlemsstaterne meddeler Kommissionen beløbet for eventuelle overførsler mellem vejledende tildelinger.
                  5.   Skoleordningen berører ikke eventuelle særskilte nationale skoleordninger, der er forenelige med EU-retten. EU-støtten omhandlet i artikel 23 kan anvendes til at udvide anvendelsesområdet for eller effektiviteten af eventuelle eksisterende nationale skoleordninger eller skoleordninger for uddeling af skolefrugt og -grøntsager og skolemælk, men må ikke erstatte finansieringen af disse eksisterende nationale ordninger, undtagen gratis uddeling af måltider til børn i uddannelsesinstitutioner. Hvis en medlemsstat beslutter at udvide anvendelsesområdet for en eksisterende national skoleordning eller gøre den mere effektiv ved at anmode om EU-støtte, anfører den i den strategi, der er omhandlet i artikel 23, stk. 8, hvordan dette skal opnås.
                  6.   Medlemsstaterne kan som supplement til EU-støtte yde national støtte til finansiering af skoleordningen.
                  Medlemsstaterne kan finansiere denne støtte ved en afgift, der opkræves i den pågældende sektor, eller ved hjælp af et andet bidrag fra den private sektor.
                  7.   Unionen kan i medfør af artikel 6 i forordning (EU) nr. 1306/2013 også finansiere informations-, oplysnings-, overvågnings- og evalueringsforanstaltninger vedrørende skoleordningen, herunder foranstaltninger til at øge offentlighedens kendskab til ordningens mål, og netværksforanstaltninger i forbindelse hermed med henblik på udveksling af erfaringer og bedste praksis for at lette gennemførelsen og forvaltningen af ordningen.
                  Kommissionen kan i overensstemmelse med denne forordnings artikel 24, stk. 4, udarbejde en fælles identifikator eller grafiske elementer for at øge synligheden af skoleordningen.
                  8.   De medlemsstater, der deltager i skoleordningen, oplyser på skoler eller andre relevante steder om deres deltagelse i ordningen og det forhold, at den er støttet af Unionen. Medlemsstaterne kan anvende alle egnede oplysningsinstrumenter, som kan omfatte plakater, særlige websteder, grafisk informationsmateriale og oplysnings- og bevidstgørelseskampagner. Medlemsstaterne sikrer merværdi og synlighed af EU-skoleordningen i forhold til servering af andre måltider i uddannelsesinstitutioner.
                  Artikel 24
                  Delegerede beføjelser
                  1.   For at give børn sundere kostvaner og for at sikre, at støtten i skoleordningen henvender sig til børn i den målgruppe, der er omhandlet i artikel 22, tillægges Kommissionen beføjelse til i overensstemmelse med artikel 227 at vedtage delegerede retsakter vedrørende regler om:
                  
                              a)
                           
                           
                              supplerende kriterier for støtteberettigelse for den målgruppe, der er omhandlet i artikel 22
                           
                        
                              b)
                           
                           
                              medlemsstaternes godkendelse og udvælgelse af støtteansøgere
                           
                        
                              c)
                           
                           
                              udarbejdelse af nationale eller regionale strategier og pædagogiske ledsageforanstaltninger.
                           
                        2.   For at sikre, at EU-midler anvendes effektivt og målrettet, og for at lette gennemførelsen af skoleordningen tillægges Kommissionen beføjelse til at vedtage delegerede retsakter i overensstemmelse artikel 227 vedrørende:
                  
                              a)
                           
                           
                              fastlæggelse af omkostninger og foranstaltninger, der er berettigede til EU-støtte
                           
                        
                              b)
                           
                           
                              medlemsstaternes forpligtelse til at overvåge og evaluere effektiviteten af deres skoleordning.
                           
                        3.   For at tage hensyn til den videnskabelige udvikling tillægges Kommissionen beføjelse til at vedtage delegerede retsakter i overensstemmelse med artikel 227 med henblik på at supplere den liste over kunstige smagsforstærkere, der er omhandlet i Artikel 23, stk. 6, første afsnit, litra e).
                  For at sikre at produkter, der uddeles i overensstemmelse med artikel 23, stk. 3, 4 og 5, opfylder skoleordningens mål, tillægges Kommissionen beføjelse til at vedtage delegerede retsakter i overensstemmelse med artikel 227 med henblik på at definere maksimumniveauerne for tilsat sukker, tilsat salt og tilsat fedt, som kan tillades af medlemsstaterne i henhold til artikel 23, stk. 6, andet afsnit, og som er teknisk nødvendige for at tilberede eller fremstille forarbejdede produkter.
                  4.   For at øge kendskabet til skoleordningen og synligheden af EU-støtten tillægges Kommissionen beføjelse til at vedtage delegerede retsakter i overensstemmelse med artikel 227, der pålægger de medlemsstater, der deltager i skoleordningen, klart at oplyse om, at de modtager EU-støtte til gennemførelse af ordningen, blandt andet med hensyn til:
                  
                              a)
                           
                           
                              fastlæggelse, hvis det er relevant, af specifikke kriterier for fremtrædelsesform, sammensætning, størrelse og formgivning af den fælles identifikator eller grafiske elementer
                           
                        
                              b)
                           
                           
                              specifikke kriterier for anvendelse af oplysningsinstrumenter.
                           
                        5.   For at sikre merværdien og synligheden af skoleordningen tillægges Kommissionen beføjelse til at vedtage delegerede retsakter i overensstemmelse med artikel 227 vedrørende regler for uddeling af produkter i forhold til servering af andre måltider i uddannelsesinstitutioner.
                  6.   Under hensyntagen til behovet for at sikre, at EU-støtten afspejles i den pris, som produkterne er til rådighed til i skoleordningen, tillægges Kommissionen beføjelse til at vedtage delegerede retsakter i overensstemmelse med artikel 227, der pålægger medlemsstaterne i deres strategi at forklare, hvordan dette vil blive opnået.
                  Artikel 25
                  Gennemførelsesbeføjelser efter undersøgelsesproceduren
                  Kommissionen kan ved hjælp af gennemførelsesretsakter vedtage de nødvendige foranstaltninger til anvendelse af bestemmelserne i denne afdeling, herunder foranstaltninger vedrørende:
                  
                              a)
                           
                           
                              oplysninger, der skal indgå i medlemsstaternes strategi
                           
                        
                              b)
                           
                           
                              støtteansøgninger og -betalinger, herunder forenkling af procedurer som følge af den fælles ramme for skoleordningen
                           
                        
                              c)
                           
                           
                              oplysningsmetoder og netværksforanstaltninger i forbindelse med skoleordningen
                           
                        
                              d)
                           
                           
                              indgivelse, form og indhold af årlige støtteansøgninger samt overvågnings- og evalueringsrapporter fra de medlemsstater, der deltager i skoleordningen
                           
                        
                              e)
                           
                           
                              anvendelse af artikel 23a, stk. 4, herunder vedrørende overførselsfrister og fremsendelse, format og indhold af overførselsmeddelelser.
                           
                        Disse gennemførelsesretsakter vedtages efter undersøgelsesproceduren i artikel 229, stk. 2.
                  
                     (*)  Europa-Parlamentets og Rådets forordning (EF) nr. 1333/2008 af 16. december 2008 om fødevaretilsætningsstoffer (EUT L 354 af 31.12.2008, s. 16).«"
						
               
            
                  2)
               
               
                  Artikel 217 affattes således:
                  »Artikel 217
                  Nationale betalinger til uddelingen af produkter til børn
                  Medlemsstaterne kan foretage nationale betalinger til uddeling af de grupper støtteberettigede produkter, der er omhandlet i artikel 23, til børn i uddannelsesinstitutioner, til pædagogiske ledsageforanstaltninger vedrørende sådanne produkter og til de dermed forbundne omkostninger, jf. artikel 23, stk. 1, litra c).
                  Medlemsstaterne kan finansiere disse betalinger ved en afgift, der opkræves i den pågældende sektor, eller ved hjælp af et andet bidrag fra den private sektor.«
               
            
                  3)
               
               
                  I artikel 225 tilføjes følgende litraer:
                  
                              »e)
                           
                           
                              senest den 31. juli 2023 om anvendelse af de tildelingskriterier, der er omhandlet i artikel 23a, stk. 2
                           
                        
                              f)
                           
                           
                              senest den 31. juli 2023 om indvirkningen af de overførsler, der er omhandlet i artikel 23a, stk. 4, på skoleordningens effektivitet med hensyn til uddeling af skolefrugt og -grøntsager og skolemælk.«
                           
                        
            
                  4)
               
               
                  Bilag V affattes således:
                  
                     »BILAG V
                     
                        PRODUKTER OMHANDLET I ARTIKEL 23, STK. 5
                     
                     Kategori I
                     
                                 —
                              
                              
                                 Fermenterede mejeriprodukter uden frugtsaft og med naturlige aromastoffer
                              
                           
                                 —
                              
                              
                                 Fermenterede mejeriprodukter med frugtsaft og med naturlige aromastoffer eller uden aromastoffer
                              
                           
                                 —
                              
                              
                                 Mælkebaserede drikkevarer med kakao, med frugtsaft eller naturlige aromastoffer
                              
                           Kategori II
                     Fermenterede eller ikkefermenterede mejeriprodukter med frugt, naturlige aromastoffer eller uden aromastoffer«.
                  
               
            Artikel 2
      Ændring af forordning (EU) nr. 1306/2013
      Artikel 4, stk. 1, litra d), i forordning (EU) nr. 1306/2013 affattes således:
      
         
                     »d)
                  
                  
                     Unionens finansielle bidrag til foranstaltninger vedrørende dyresygdomme og manglende forbrugertillid som omhandlet i artikel 220 i forordning (EU) nr. 1308/2013.«
                  
               
      Artikel 3
      Ikrafttræden og anvendelse
      Denne forordning træder i kraft på tyvende dagen for offentliggørelsen i Den Europæiske Unions Tidende.
      Den anvendes fra den 1. august 2017.
      
         Denne forordning er bindende i alle enkeltheder og gælder umiddelbart i hver medlemsstat.
         Udfærdiget i Strasbourg, den 11. maj 2016
         
            
               På Europa-Parlamentets vegne
            
            M. SCHULZ
            
               Formand
            
         
         
            
               På Rådets vegne
            
            J.A. HENNIS-PLASSCHAERT
            
               Formand
            
         
      
      
         (1)  EUT C 451 af 16.12.2014, s. 142.
      
         (2)  EUT C 415 af 20.11.2014, s. 30.
      
         (3)  Europa-Parlamentets holdning af 8.3.2016 (endnu ikke offentliggjort i EUT) og Rådets holdning af 11.4.2016.
      
         (4)  Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (EUT L 347 af 20.12.2013, s. 671).
      
         (5)  Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (EUT L 347 af 20.12.2013, s. 549).